Martin Lidegaard (RV), 2006-02-21:
Først og fremmest vil jeg godt have lov til at takke for den meget positive modtagelse, forslaget gennemgående har fået.
Vi gør det af tre grunde.
Vi gør det først og fremmest, fordi vi ikke synes, vi kan være andet bekendt.
Enhver, der har prøvet at leve sammen med en person med et handicap, ved, hvor meget tilgængelighed betyder for evnen og muligheden for at klare sig selv og fungere på lige vilkår med andre.
Den anden grund til, at vi gerne har villet gøre det, er, at vi også er fuldstændig overbevist om, at det er noget, der betaler sig for samfundet at gøre, både økonomisk og arbejdsstyrkemæssigt osv.
Der bliver faktisk mulighed for at åbne det danske samfund og det danske arbejdsmarked for en kæmpegruppe mennesker, der i dag er udelukket – og vel at mærke på et tidspunkt hvor vi har flaskehalse på arbejdsmarkedet, og hvor vi diskuterer, hvordan vi kan bevare velfærdsstaten og øge arbejdsstyrken.
Derfor er det helt vanvittigt ikke at benytte de muligheder, der er for at øge tilgængeligheden for disse mennesker.
I takt med at andelen af ældre i befolkningen vokser, vil også tilgængelighedsproblematikken øges, og derfor er det altså ikke et problem, der vil forsvinde.
Det vil tværtimod vokse, så derfor er det bare med at komme i gang.
Desværre ved vi, at det ikke er altid, udviklingen sker af sig selv.
Vi er langt bagefter på en masse områder, ikke mindst dem, der er nævnt her.
Vi har ikke tal på, hvor mange rådhuse det drejer sig om, vi har bare en stribe af eksempler på, at den er gal.
Vi tør jo ikke sige, hvad der foregår ude i kommunerne i forbindelse med planlægningen af jobcentrene.
Derfor er det nødvendigt at gøre noget.
Det er jo meget sjovt for henholdsvis kommunalpolitikere, regionale politikere og folketingspolitikere at kaste aben rundt til hinanden.
Men det er altså ikke noget, der hjælper de mennesker, der har et problem, og derfor føler vi fra Det Radikale Venstres side, at der er behov for, at nogen begynder at tage sagen alvorligt og inviterer til en dialog med de andre aktører om det, der skal ske.
Det er altså det, vores forslag går ud på, selv om der også er lidt pisk i forslaget, og derfor har jeg været superglad for de indlæg, der har været i dag.
Nogle har jeg selvfølgelig været lidt mere glad for end for andre.
Jeg vil gerne starte med ministeren, der mener – og nu citerer jeg vist nogenlunde korrekt – at det vil ødelægge innovationen i dansk byggeri, hvis man beder kommunerne om at gøre rådhusene tilgængelige, men det synes jeg er en stærk dagsorden.
Vores forslag handler jo om at indføre DS 3028 på rådhuse og jobcentre.
Men det afgørende for os er ikke, at den nødvendigvis bliver fulgt til punkt og prikke.
Det afgørende for os er at sikre adgangen til rådhuset og jobcenteret og at sikre toiletforholdene – alt det, som handicaporganisationerne lægger vægt på.
Jeg synes ikke, man kan afvise vores forslag med, at det generelt vil genere byggeinnovationen i Danmark.
Så siger ministeren, at man ikke vil belønne de kommuner, som ikke har gjort deres arbejde ordentligt.
Det er jo en kendt problematik – det anerkender jeg – at vi ikke hver gang synes, kommunerne gør tingene ordentligt, men på dette område er situationen bare den, at vi lige præcis nu har en chance for, og oven i købet for en meget billig penge, at bede kommunerne om at tage det med i betragtning.
Hvis vi først skal til at gøre det om 2-3 år, vil det derimod blive meget dyrere.
Endelig har ministeren sagt, at vi ikke ved, hvad det vil koste.
Det må jeg medgive ministeren, og derfor er jeg også glad for, at der er vilje til at undersøge det.
Jeg skal vende tilbage til, hvordan jeg tror vi kan komme videre med denne sag.
Venstre mener, det er kommunernes ansvar.
Jeg tror, jeg har givet udtryk for, at det mener jeg sådan set også det er, men det hjælper jo ikke alle de folk, der ikke har udsigt til at få adgang til kommunekontorerne.
Jeg tror, problemet er, at det mange gange skyldes uvidenhed, og at kommunerne står med en kæmpeopgave med de nye it-systemer, og derfor tror jeg, man kan komme rigtig langt med det, som fru Tina Petersen var inde på, nemlig at hjælpe til med at opbygge de standarder, der skal til, f.eks. sammen med Kommunedata.
Vi skal ikke designe kommunernes hjemmesider.
Det er ren teknik, så lad os få det gjort, inden systemerne er etablerede.
Socialdemokraternes fru Kirsten Brosbøl var inde på, at det haster, og det er jeg enig i.
Både S, SF og Enhedslisten har sagt, at det i virkeligheden er et meget beskedent forslag, set i forhold til hvor mange opgaver der egentlig er derude i forbindelse med tilgængelighed.
Det er jeg meget enig i, men forslaget er udtryk for en form for salamitaktik, fordi vi tror, det måske er lettere at samle bred opbakning til at gå frem med forholdsvis små skridt, og fordi vi på dette område har en helt speciel chance lige nu, hvor der skal gennemføres en kommunalreform.
Men som Dansk Folkepartis ordfører også var inde på, ændrer det ikke ved, at økonomien er afgørende.
Den skal selvfølgelig afdækkes, men vores påstand vil være, at på it-området er der tale om ret små beløb, hvis vi får systemerne integreret fra starten, og vores vurdering vil også være, at tilgængeligheden til rådhuse og jobcentre kan tænkes ind i de renovationer, der skal foretages.
Det haster, og derfor vil vores udgangspunkt være, at efter de tilkendegivelser, der har været i dag, vil vi forsøge at få skrevet en beretning forholdsvis hurtigt i udvalget.
Vi vil gå efter at få et bredt flertal for hurtig handling på området, og jeg vil gerne takke for den velvilje, jeg synes har vist sig for at gå en sådan løsning i møde.
Afstemning